31998R1570
L 205/10
JURNALUL OFÍCIAL AL UNIUNII EUROPENE
REGULAMENTUL (CE) NR. 1570/98 AL COMISIEI
din 17 iulie 1998
de modificare a anexelor I-IV la Regulamentul (CEE) nr. 2377/90 al Consiliului de instituire a unei proceduri comunitare pentru stabilirea limitelor maxime de reziduuri de medicamente de uz veterinar în alimentele de origine animală
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2377/90 al Consiliului din 26 iunie 1990 de instituire a unei proceduri comunitare pentru stabilirea limitelor maxime de reziduuri de medicamente de uz veterinar în alimentele de origine animală (1), modificat ultima dată de Regulamentul (CE) nr. 1569/98 (2) al Comisiei, în special articolele 6, 7, și 8,
întrucât, de la adoptarea regulamentului, anexele au fost modificate de mai multe ori; întrucât datorită numărului, complexității și răspândirii acestora în diferite Jurnale Oficiale ale Comunității Europene, textele în cauză sunt greu de utilizat și nu au claritatea care trebuie să caracterizeze orice regulament; întrucât, în aceste condiții, aceste texte trebuie codificate; întrucât, în aceste condiții, este necesar să se precizeze sau să se rectifice denumirea sau denumirea chimică a anumitor compuși și să se corecteze anumite erori materiale;
întrucât măsurile prevăzute în prezentul regulament sunt conforme cu avizul comitetului permanent pentru medicamentele de uz veterinar,
ADOPTĂ PREZENTUL REGULAMENT:
Articolul 1
Anexele I - IV la Regulamentul (CEE) nr. 2377/90 se modifică în conformitate cu anexa la prezentul regulament.
Articolul 2
Prezentul regulament intră în vigoare în a șaizecea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 iulie 1998.